ਰੌਦਾ ਮੋਰਕੋਸ

ਰੌਦਾ ਮੋਰਕੋਸ ਇੱਕ ਫ਼ਲਸਤੀਨੀ ਕਵੀ ਅਤੇ ਇਜ਼ਰਾਈਲ ਦੇ ਹੈਫਾ ਵਿੱਚ ਰਹਿਣ ਵਾਲੀ ਐਲ.ਜੀ.ਬੀ.ਟੀ.ਆਈ.ਕਿਉ. ਕਾਰਕੁੰਨ ਹੈ। 2003 ਵਿੱਚ ਉਸਨੂੰ ਇੱਕ ਰਾਸ਼ਟਰੀ ਅਖ਼ਬਾਰ ਦੁਆਰਾ ਇੱਕ ਲੈਸਬੀਅਨ ਦੇ ਤੌਰ 'ਤੇ ਜਾਹਿਰ ਕੀਤਾ ਗਿਆ ਸੀ, ਜਿਸ ਕਾਰਨ ਉਸਨੂੰ ਨੌਕਰੀ ਤੋਂ ਬਰਖ਼ਾਸਤ ਕਰ ਦਿੱਤਾ ਗਿਆ ਸੀ, ਸਰੀਰਕ ਹਮਲੇ ਅਤੇ ਉਸਦੀ ਕਾਰ 'ਤੇ ਹਮਲੇ ਕੀਤੇ ਗਏ ਸਨ। ਫਿਰ ਉਸਨੇ ਅਸਵਾਤ ਗਰੁੱਪ ਦੀ ਸਥਾਪਨਾ ਕੀਤੀ, ਜੋ ਲੈਸਬੀਅਨਾਂ ਦੀ ਸਹਾਇਤਾ ਨੂੰ ਸਮਰਪਿਤ ਪਹਿਲਾ ਫ਼ਲਸਤੀਨੀ ਸਮੂਹ ਹੈ।

 ਕਰੀਅਰ 
2003 ਵਿੱਚ, ਮੋਰਕੋਸ ਨੇ ਆਪਣੀ ਕਵਿਤਾ ਬਾਰੇ ਯੇਡੀਓਥ ਅਹਰੋਨੋਥ (ਇੱਕ ਇਜ਼ਰਾਈਲੀ ਟੈਬਲਾਇਡ ਅਖ਼ਬਾਰ) ਲਈ ਇੰਟਰਵਿਊ ਦੇਣ ਤੋਂ ਬਾਅਦ ਇੱਕ ਨੌਜਵਾਨ ਸਿੱਖਿਅਕ ਵਜੋਂ ਆਪਣੀ ਨੌਕਰੀ ਗੁਆ ਦਿੱਤੀ। ਪੱਤਰਕਾਰ ਨੇ ਉਸ ਦੇ ਜਿਨਸੀ ਰੁਝਾਨ ਨੂੰ ਜਾਹਿਰ  ਨਾ ਕਰਨ ਦਾ ਵਾਅਦਾ ਕੀਤਾ ਪਰ ਫਿਰ ਉਸ ਦੇ ਲੈਸਬੀਅਨ ਹੋਣ ਬਾਰੇ ਅਖ਼ਬਾਰ ਵਿਚ ਛਾਪ ਦਿੱਤਾ, ਜਿਸ ਕਾਰਨ ਉਸ 'ਤੇ ਹਮਲਾ ਵੀ ਹੋਇਆ ਅਤੇ ਉਸ ਦੀ ਕਾਰ ਨੂੰ ਕਈ ਵਾਰ ਨੁਕਸਾਨ ਵੀ ਪਹੁੰਚਾਇਆ ਗਿਆ। ਉਸ ਨੂੰ ਅਗਿਆਤ ਧਮਕੀਆਂ ਮਿਲੀਆਂ ਅਤੇ ਉਹ ਉਸ ਸਮੇਂ ਆਪਣੀ ਜਾਨ ਲਈ ਚਿੰਤਤ ਸੀ।

ਮੋਰਕੋਸ ਨੇ ਫਿਰ 2003 ਵਿੱਚ ਅਸਵਾਤ ("ਵੌਇਸਜ") ਦੀ ਸਥਾਪਨਾ ਇੱਕ ਸੰਗਠਨ ਵਜੋਂ ਕੀਤੀ ਜੋ ਲੈਸਬੀਅਨ ਅਤੇ ਦੁਲਿੰਗੀ, ਇੰਟਰ-ਸੈਕਸ, ਕੁਈਰ, ਟਰਾਂਸਜੈਂਡਰ ਅਤੇ ਸਵਾਲ ਕਰਨ ਵਾਲੀਆਂ ਔਰਤਾਂ ਦਾ ਸਮਰਥਨ ਕਰਦੀ ਹੈ। ਇਹ ਹੈਫਾ ਅਧਾਰਤ ਸੀ ਅਤੇ ਲੈਸਬੀਅਨ ਫ਼ਲਸਤੀਨੀਆਂ ਨੂੰ ਸਮਰਥਨ ਦੀ ਪੇਸ਼ਕਸ਼ ਕਰਨ ਵਾਲਾ ਪਹਿਲਾ ਖੇਤਰੀ ਸਮੂਹ ਸੀ। ਅੰਤਰਰਾਸ਼ਟਰੀ ਗੇਅ ਅਤੇ ਲੈਸਬੀਅਨ ਮਨੁੱਖੀ ਅਧਿਕਾਰ ਕਮਿਸ਼ਨ (ਹੁਣ ਆਊਟਰਾਈਟ ਐਕਸ਼ਨ ਇੰਟਰਨੈਸ਼ਨਲ) ਨੇ ਅਸਵਾਤ ਦੇ ਨਾਲ ਉਸਦੇ ਕੰਮ ਨੂੰ ਮਾਨਤਾ ਦਿੰਦੇ ਹੋਏ ਮਈ 2006 ਵਿੱਚ ਮੋਰਕੋਸ ਨੂੰ ਆਪਣਾ ਫੇਲਿਪਾ ਡੀ ਸੂਜ਼ਾ ਅਵਾਰਡ ਦਿੱਤਾ। ਇਹ ਪੁਰਸਕਾਰ ਪ੍ਰਾਪਤ ਕਰਨ ਵਾਲੀ ਉਹ ਪਹਿਲੀ ਅਰਬ ਵਿਅਕਤੀ ਸੀ। ਅਸਵਾਤ ਨੇ 2007 ਵਿੱਚ ਹੈਫਾ ਵਿੱਚ ਆਪਣੀ ਪਹਿਲੀ ਕਾਨਫਰੰਸ ਆਯੋਜਿਤ ਕੀਤੀ, ਜਿਸ ਵਿੱਚ 350 ਲੋਕ ਹਾਜ਼ਰ ਸਨ।

ਉੱਤਰ-ਬਸਤੀਵਾਦੀ ਰੁਖ ਅਪਣਾਉਂਦੇ ਹੋਏ, ਮੋਰਕੋਸ ਨੇ ਦਲੀਲ ਦਿੱਤੀ ਹੈ ਕਿ ਸੰਯੁਕਤ ਰਾਜ ਅਤੇ ਪੱਛਮੀ ਯੂਰਪ ਤੋਂ ਮਨੁੱਖੀ ਅਧਿਕਾਰ ਸਹਾਇਤਾ ਸੰਸਥਾਵਾਂ ਅਰਬ ਭਾਈਚਾਰਿਆਂ ਦੀ ਸਰਪ੍ਰਸਤੀ ਕਰ ਸਕਦੀਆਂ ਹਨ। ਉਸਨੇ ਫ਼ਲਸਤੀਨੀਆਂ ਅਤੇ ਸਮਲਿੰਗੀ ਲੋਕਾਂ ਦੇ ਇਜ਼ਰਾਈਲੀ ਦਮਨ ਦਰਮਿਆਨ ਸਬੰਧਾਂ ਵੱਲ ਵੀ ਧਿਆਨ ਖਿੱਚਿਆ ਹੈ, ਇਸ 'ਤੇ ਜ਼ਿਆਦਾ ਧਿਆਨ ਨਾ ਦੇਣ ਲਈ ਇਜ਼ਰਾਈਲੀ ਐਲ.ਜੀ.ਬੀ.ਟੀ. ਅਧਿਕਾਰਾਂ ਦੀ ਲਹਿਰ ਦੀ ਆਲੋਚਨਾ ਕੀਤੀ ਹੈ। ਉਸਨੇ ਟਿੱਪਣੀ ਕੀਤੀ ਕਿ "ਮੈਨੂੰ ਲਗਦਾ ਹੈ ਕਿ ਫ਼ਲਸਤੀਨੀ ਪਛਾਣ ਅਤੇ ਕੁਈਰ ਪਛਾਣ ਦੋਵੇਂ ਹਾਸ਼ੀਏ 'ਤੇ ਹਨ ਅਤੇ ਇਹ ਦੋਵੇਂ ਜ਼ੁਲਮ ਦਾ ਵਿਰੋਧ ਕਰਨ ਬਾਰੇ ਹਨ"।

ਮੋਰਕੋਸ ਨੇ ਐਸਟ੍ਰੀਆ ਲੈਸਬੀਅਨ ਫਾਊਂਡੇਸ਼ਨ ਫਾਰ ਜਸਟਿਸ, ਕੋਲੀਸ਼ਨ ਆਫ ਵੂਮਨ ਫਾਰ ਪੀਸ, ਗਲੋਬਲ ਫੰਡ ਫਾਰ ਵੂਮਨ, ਹਿਊਮਨ ਰਾਈਟਸ ਵਾਚ ਅਤੇ ਮਾਮਾ ਕੈਸ਼ ਸਮੇਤ ਕਈ ਸੰਸਥਾਵਾਂ ਲਈ ਖੇਤਰੀ ਸਲਾਹਕਾਰ ਵਜੋਂ ਕੰਮ ਕੀਤਾ ਹੈ। 2012 ਤੱਕ ਉਹ ਹਿਵੋਸ, ਇੱਕ ਡੱਚ ਵਿਕਾਸ ਸਹਾਇਤਾ ਸੰਸਥਾ ਲਈ ਫ੍ਰੀਲਾਂਸ ਕੰਮ ਕਰ ਰਹੀ ਸੀ ਅਤੇ ਹੈਫਾ ਵਿੱਚ ਕਾਰਮਲ ਅਕਾਦਮਿਕ ਕੇਂਦਰ ਵਿੱਚ ਕਾਨੂੰਨ ਦੀ ਡਿਗਰੀ ਹਾਸਲ ਕਰ ਰਹੀ ਸੀ।

 ਸਰਗਰਮੀ 
ਮੋਰਕੋਸ ਨੇ 2008 ਵਿੱਚ ਕਿਹਾ ਸੀ ਕਿ ਜੇਕਰ ਉਹ ਸਹਿਯੋਗ ਨਹੀਂ ਕਰਦੇ ਤਾਂ ਸਮਲਿੰਗੀ ਫ਼ਲਸਤੀਨੀਆਂ ਨੂੰ ਕਈ ਵਾਰ ਇਜ਼ਰਾਈਲੀ ਖੁਫੀਆ ਏਜੰਸੀਆਂ ਦੁਆਰਾ ਬਲੈਕਮੇਲ ਕੀਤਾ ਜਾਂਦਾ ਹੈ।

ਅਗਸਤ 2020 ਵਿੱਚ, ਮੋਰਕੋਸ ਨੇ ਫ਼ਲਸਤੀਨੀ ਭਾਈਚਾਰੇ ਦੇ ਇੱਕ ਪ੍ਰਮੁੱਖ ਮੈਂਬਰ, ਆਇਮਨ ਸਫੀਹ ਦੇ ਅੰਤਿਮ ਸੰਸਕਾਰ ਤੋਂ ਬਾਅਦ ਐਲ.ਬੀ.ਜੀ.ਟੀ.ਕਿਊ. ਦੇ ਮੈਂਬਰਾਂ ਨਾਲ ਫ਼ਲਸਤੀਨੀ ਭਾਈਚਾਰੇ ਦੇ ਵਿਵਹਾਰ ਵਿੱਚ ਇੱਕ ਸਕਾਰਾਤਮਕ ਤਬਦੀਲੀ ਬਾਰੇ ਗੱਲ ਕੀਤੀ।

 ਹਵਾਲੇ 

ਸ਼੍ਰੇਣੀ:ਜ਼ਿੰਦਾ ਲੋਕ
ਸ਼੍ਰੇਣੀ:ਐਲਜੀਬੀਟੀ ਅਧਿਕਾਰ ਕਾਰਕੁੰਨ